På Klokkerholm Skole er en mandlig lærer i overbygningen blevet sendt hjem, efter han er testet positiv for COVID-19. Det bekræfter skolechef i Brønderslev Kommune Carsten Otte over for TV2 Nord. Brønderslev Kommune har også på sin Facebookside onsdag eftermiddag bekræftet smittetilfældet: ”Kære forældre på Klokkerholm Skole Vi har fået en smittet medarbejder på Klokkeholm Skole. Det er vurderet at tre klasser i 8. Og 9. er vedkommendes nære kontakter og de er sendt hjem til digital undervisning de næste dage. Forældrene har fået besked enten via telefon eller via AULA. Skolen har fulgt de retningslinjer, der er udstukket fra sundhedsstyrelsen ift. hjemsendelse til testning mv. Situationen er helt under kontrol, og der er ingen grund til bekymring. Da der er mange der færdes på skolen, er det vigtig for os, at I kontakter skolen, hvis jeres børn udviser tegn på Covid-19, så vi kan få nedbragt smitterisikoen.” Meldte sig syg i fredags Skolens ledelse blev opmærksom på den smittede medarbejder i fredags, da han meldte sig syg med symptomer på COVID-19. I dag, onsdag, fik han meldingen om, at han er smittet. - Her trevler vi så op hvilke klasser, han har haft kontakt til og får dem sendt hjem for selv at blive testet. Det drejer sig om to 9. klasser og en 8. klasse, som nu skal have hjemmeundervisning resten af ugen, fortæller skolechef i Brønderslev Kommune, Carsten Otte. Den smittede lærer kommer først tilbage på skolen, når han er uden symptomer og kan fremvise to negative tests. Skolechefen er tilfreds med den måde, såvel skolen og myndighederne har tacklet situationen på. - Vi har tidligere sendt elever hjem for en sikkerheds skyld pga. risiko for smitte, men vi har altid kun fået negative corona-tests. Det fortæller mig, at den nationale strategi har en effekt, og at det virker, at lærere og elever holder afstand og vasker hænder oftere, siger Carsten Otte. Skolelederen forventer, at alle de hjemsendte elever i 8. og 9. klasse er tilbage på skolen mandag.

Referat:
”Ingen grund til bekymring – situationen er under kontrol”, skriver Brønderslev Kommune på Facebook. De involverede elever i 8. og 9. klasse er sendt hjem.